Retief Burger: ‘Dis musiek wat met mense se harte praat’http://s3-eu-west-1.amazonaws.com/rak2.spens.co.za/radio/2017/retief-burger-2017-11-23.mp3 Retief Burger (Foto: Facebook) Met die uitreiking van sy eerste album in 2006 het die Afrikaanse gospelsanger Retief Burger harte verower. Dié album, Luidkeels, het van hom ŉ bekende naam in die musiekbedryf gemaak en ŉ pad geplavei om die Evangelie te verkondig. Burger se jongste album, Alles, is onlangs uitgereik. Dié album is soos die sanger se vorige opnames, met die uitsluiting van sy album Nou en vir altyd, voor ŉ gehoor opgeneem. Die sanger, ook ŉ leraar van die wêreldwye Every Nation-kerkgroep, vertel dié album is spesiaal geskryf uit sy passie vir plaaslike kerke en om musiek te skryf wat in dié kerke gesing kan word. “‘Alles’ is ŉ omvattende woord wat my verhouding met die Here beskryf – en natuurlik ook ŉ woord wat sy verhouding met ons beskryf. Hy het nog altyd alles vir ons gegee,” sê hy. “Die musiek in die album is geskryf om in kerke gesing te word. As ŉ mens oor die Here liedjies skryf wat in lof en aanbidding gebruik word, skryf ons die ou waarhede oor en oor – maar op nuwe maniere en met vars melodieë. Ek dink dis jammer dat baie van die liedjies wat in kerke gesing word dikwels meer gaan oor ons as mense as oor God. Ek het daarom juis gefokus om die liedjies oor God se majesteit en sy grootheid en heiligheid te skryf. Die liedjies is ook gefokus daarop om mense te herinner hoe groot God is – want die oomblik wanneer ons vergeet hoe groot Hy is en dat hy die heelal beheer, kan ons baie maklik angstig raak oor dinge in ons lewe en die land. Maar God is groot: Koninkryke kom en koninkryke val, maar God bly steeds net God.” Burger se jongste album (Foto: Facebook) Die album bevat 13 snitte. Twee van dié snitte is geskryf tydens Burger se besoek aan die Filippyne. “Die Every Nation-kerkgroep waarvan ek deel is funksioneer in sowat 80 lande. Ons het ŉ groot liedjieskryfkultuur. As ŉ wêreldwye beweging wat sterk fokus op nasies, sendingwerk en dissipelskap, het ŉ groep van 26 lande in die Filippyne byeenkom. Ons het twee weke lank opleiding gehad in liedjieskryf en toe ook saam in ŉ groep geskryf. Twee van die liedjies wat ons daar geskryf het, het ek in Afrikaans vertaal en in die album ingesluit. Die liedjies is ‘Seëngebed’ en ‘Majesteit’.” Sowat 600 mense het vroeër vanjaar in Pretoria saamgetrek om Alles op te neem. Hy sê dié ervaring was ŉ hoogtepunt in die vervaardiging van die album. “Baie van die mense wat die byeenkoms bygewoon het, sing in ons kerke. Ons het ŉ baie gemaklike aand gehad – ons het die liedjies vir die mense geleer en dit toe twee keer opgeneem. Daar was regtig ŉ aanbiddingsatmosfeer en die mense het wonderlik saamgesing. Die hele proses het net so ŉ bietjie langer as drie uur geneem, maar dit was ŉ wonderlike ervaring.” Hy sê dit is vir hom belangrik dat dié album mense herinner aan wat aanbidding werklik veronderstel is om te wees. “Aanbidding is nie net musiek nie; dis ŉ leefstyl. Dis die manier wat jy jou man of vrou hanteer en die manier hoe jy jou geld hanteer. Alles in die wêreld – met die uitsluiting van sonde – kan gedoen word as ŉ daad van aanbidding. Die Bybel leer ons om in gees en waarheid te aanbid. Daarom is dit belangrik dat die lirieke wat ons skryf nie emosies of opinies van mense weerspieël nie; maar die waarheid van die Bybel,” vertel hy. Die sanger sê musiek het ŉ spesiale manier om harte te raak – en dat elke liedjie in dié album tot iemand kan spreek. “Die Here is so ryk in sy genade en die manier waarop Hy mense aanraak, maar musiek is een van die universele tale wat reguit met iemand se hart kan praat. Ek praat ook nie net van gospelmusiek nie; ŉ mooi aria of ŉ klassieke stuk of enige musiek het ŉ manier om met mense se harte te praat,” sê hy. “Ek het al soveel getuienisse gehoor van wat musiek vir mense beteken het. Iemand het eendag ŉ storie met my gedeel dat hy sy lewe wou neem toe die radio aankom en een van my liedjies gespeel het – en tóé praat die Here met hom. Dis ŉ wonderlike instrument, juis daarom is ek dankbaar dat ek dié instrument kan gebruik.” Vir meer inligting oor Burger se album besoek sy Facebook-blad.